[image: ]
Hr Priit Sauk
Peadirektor
Transpordiamet
Priit.sauk@transpordiamet.ee
info@transpordiamet.ee

									23.10.2026   nr. 267

Parkimise ajapiirang Veneküla veokiparklas

Lugupeetud härra Priit Sauk

Eesti Rahvusvaheliste Autovedajate Assotsiatsioon (ERAA) on Eesti ettevõtteid ühendav erialaorganisatsioon, mille liikmeteks on nii riigisiseseid kui rahvusvahelisi autovedusid teostavad Eesti ettevõtjad. Käesolev pöördumine on seotud Transpordiameti poolt rajatud ning hallatava Tallinna ringtee ääres aadressil Lagedi 19 asuva veokite parkimiseks ettenähtud parklaga.
Raskeveokite parkimiskohtade puudus on aktuaalne nii Eestis kui kogu Euroopas. Seepärast on väga tänuväärne iga täiendav parkimise võimalus, mis maanteede äärde rajatakse. Mõne aasta eest Tallinna ringtee äärde rajatud nn. Veneküla parkla (Lagedi tee 19) on suurepärane näide sellest kuidas riik ettevõtjate probleemide lahendamisele kaasa aitab. See toetab päriselt ettevõtjate tegevust ning ettevõtjad hindavad seda kõrgelt.
Tänase pöördumise põhjuseks on kõnealuses parklas kehtestatud parkimise ajaline piirang 12 tundi. Me ei tea täpsemalt mis oli selle kehtestamise põhjuseks, võime oletada, et parklat hakati kasutama liiga pikaajaliseks parkimiseks või sõidukite hoiustamiseks. Paraku on 12 tunnine ajapiirang liiga lühike ka meie ettevõtjate ja autojuhtide jaoks, sest takistab autojuhtidel isegi ööpäevase kohustusliku puhkeaja nõude täitmist rääkimata nädalase 45 tunnise puhkeaja nõude täitmisest. Tallinna Munitsipaalpolitsei on asunud aktiivselt piirangut kontrollima ning paljud autojuhid on juba saanud hoiatustrahvi teateid selle rikkumise eest. 
Käesolevaga teeme ettepaneku muuta Tallinnas Lagedi tee 19 asuvas raskeveokite parklas 12 tunni parkimise ajalist piirangut ning pikendada seda vähemalt 72 tunnini. See võimaldaks autojuhtidel korrektselt täita nädalase puhkeaja nõuet, töönädala lõppedes reede õhtul tuua veok parklasse ja alustada parkimist ning uue töönädala alguses esmaspäeva hommikul naasta veoki juurde ning lõpetada parkimine. Sarnane töögraafik on praegu näiteks paljudel Rail Balticu ehitust teenindavatel ettevõtjatel ning autojuhtidel.
Loodame, et meie ettepanek leiab toetust ja nõustute parkimise piirangu kooskõlla viimiseks autojuhtidele kehtivate töö- ja puhkeaja reeglitega. Tingimuste loomine reeglitest kinnipidamiseks toetab samal ajal ka autojuhtide olmetingimuste parandamist, mis omakorda aitab kaasa autojuhi ameti maine tõstmisele ning noorte järelkasvu kaasamisele transpordisektorisse.

